Debat i pritshëm për reformën e imigracionit
Dy palët kanë mosmarrëveshje të thella për formën që duhet të ketë imigracioni
Presidenti amerikan Donald Trump u kërkoi anëtarëve të Kongresit që të gjejnë një zgjidhje për problemin e vështirë të imigracionit, duke thënë se po mbyllet hapësira e mundësive për të mbrojtur të rinjtë imigrantë që janë sjellë në mënyrë të paligjshme në Shtetet e Bashkuara kur ishin fëmijë. Vitin e kaluar, Presidenti Donald Trump shfuqizoi DACA-n, masën e ish-Presidentit Barack Obama që mbronte të rinjtë nga deportimi dhe I dha afat Kongresit deri më 5 mars për të hartuar legjislacion për statusin e tyre ligjor. Senati votoi njëzëri të hënën me 97 vota pro dhe një kundër që të fillojë një debat të gjerë për reformën e imigracionit, ndërsa dolën në pah ndasi të thella për synimin përfundimtar dhe përmbajtjen që ligjvënësit shpresojnë të shohin në paketën përfundimtare. Udhëheqësi i Shumicës republikane në Senat mund të ketë përcaktuar tonin e debatit me sfidën që u bëri demokratëve. Presidenti Trump ka propozuar që përfituesit e DACA-s të kenë një rrugë për t’u bërë shtetas, diçka që shumica e ligjvënësve nga të dyja palët e mbështet. Por ai ka këmbëngulur gjithashtu për të ndërtuar një mur përgjatë kufirit amerikan me Meksikën, duke pakësuar numrin e imigrantëve të ligjshëm që pranon Amerika dhe duke u dhënë përparësi atyre që me aftësi të veçanta profesionale. Republikanët në senat paraqitën një propozim që përqafon planin e Shtëpisë së Bardhë. Çdo propozim për imigracionin do të ketë nevojë për mbështetjen e tre të pestave për t’u miratuar në senat, ku republikanët kanë një shumicë të ngushtë me vetëm një vend më shumë. Demokratët lanë të kuptohej se plani republikan as që ia vlente të merrej në konsideratë në formën e paraqitur. Demokratët dhe disa republikanë kanë sugjeruar që të kufizohet paketa e imigracionit vetëm tek DACA dhe masat e sigurisë në kufi. Por edhe në formë e tillë nuk ka shumë gjasa të ketë sukses, sipas senatores demokrate nga Kalifornia, Dianne Feinstein. Një propozim kompromisi mund të jetë rezultat i bashkëpunimit mes një grupi të moderuarish nga të dyja palët. I kryesuar nga republikania nga Maine, Susan Collins, ky grup ndihmoi për t’i dhënë fund mbylljes së pjesshme të qeverisë muajin e kaluar. Senati do të konsiderojë propozime të veçanta për një paketë që nuk është e debatueshme që do të shërbejë si shtysë legjislative për reformën e imigracionit. Çdo projektligj i miratuar në senat, duhet të miratohet edhe nga Dhoma e Përfaqësuesve dhe të nënshkruhet nga Presidenti që të kthehet në ligj.